
[bookmark: _Toc222835454]Johdanto
Pääkaupunkiseudun kasvihuonekaasupäästöjen laskenta perustuu kansainväliseen kaupunkitason 
laskentastandardiin Global Protocol for Community-Scale Greenhouse Gas Emission Inventories (GPC). Taustalla on IPCC:n kansallisten päästöinventaarien metodiikka ja laskentaparametrit sekä Tilastokeskuksen polttoaineluokituksen päästökertoimet.
Päästölaskennassa otetaan huomioon kolme tärkeintä kasvihuonekaasua: hiilidioksidi (CO2), metaani (CH4) ja dityppioksidi (N2O). Tulokset esitetään hiilidioksidiekvivalentteina siten, että metaani- ja typpioksiduulipäästöt on muunnettu vastaamaan hiilidioksidin ilmastovaikutusta ja kaikki kaasut voidaan laskea yhteen. 
Laskennan painopiste on energiankulutuksen aiheuttamissa kasvihuonekaasupäästöissä. Inventaari sisältää seuraavien toimintojen aiheuttamat päästöt pääkaupunkiseudulla: rakennusten lämmitys, sähkönkulutus, liikenne (autoliikenne, satamat, paikallisjunat, raitiovaunut ja metrot), jätteiden ja jäteveden käsittely, maatalous sekä teollisuuden ja työkoneiden prosessipäästöt ja polttoaineet.
Laskennan laajuus on GPC-standardin mukainen scope 2 (energian päästöt lasketaan kulutusperusteisesti; valtakunnallinen verkkosähkö). Tarkastelussa ei ole mukana lentoliikennettä, laivaliikennettä satamien ja lähialueiden ulkopuolella eikä ruoantuotannon ja kulutushyödykkeiden valmistamisen aiheuttamia välillisiä päästöjä (scope 3).
Laskentamalli kehitettiin SYKEn ja Kuntaliiton Kasvener-päästölaskentamallin pohjalta Pääkaupunkiseudun ilmastostrategia 2030:n päästölaskentoja varten vuonna 2007. Ilmastostrategian johtoryhmän nimen mukaan menetelmää on kutsuttu Hilma-malliksi.
Vuonna 2016 Hilma-mallia kehitettiin edelleen sähkön päästökertoimien, lämmitystarvekorjauksen ja lämmitysenergian kulutuksen, työkoneiden sekä jätteiden käsittelyn päästölaskennan osalta. Maatalouden päästöt lasketaan edelleen Kasvenerilla.
Pääkaupunkiseudun kuntien edellisen vuoden kasvihuonekaasupäästöt julkaistaan myöhään keväällä, kun tieliikenteen lopulliset tiedot on saatu. 
Jos jokin tiedontuottaja korjaa aiempien vuosien päästölaskennassa käytettäviä tietoja (esimerkiksi erilaiset tilastovirheiden korjaukset), HSY voi tehdä takautuvasti korjaukset myös päästölaskentaan.
Tätä menetelmäkuvausta päivitetään ja tarkennetaan sitä mukaa kun laskentamenetelmään tehdään sovittuja muutoksia. 

[bookmark: _Toc222835456]Kaukolämpö
HSY:n kaukolämmön päästölaskenta perustuu tuotantoperusteisen päästölaskennan ja kulutusperusteisen kohdistamisen yhdistelmään. Kaukolämmön tuotannon päästöt lasketaan käytettyjen polttoaineiden ja tuotantomäärien perusteella kunnittain, jonka jälkeen päästöt kohdistetaan kaupungeille niiden lämmönkulutuksen perusteella. Kullekin kunnalle määritetään siis tuotantotietojen perusteella kaukolämmön ominaispäästökerroin, jolla kerrotaan kaupungin alueella tapahtuva kulutus ja saadaan kulutusperusteinen päästö. Laskenta huomioi kaikki pääkaupunkiseudulla toimivat energiantuotantoyksiköt ja kaikki tuotantomuodot, mukaan lukien yhteistuotanto (CHP), erillistuotanto, lämpökeskukset ja mahdollinen lämpökauppa kuntien välillä. 
Kaukolämmön päästölaskenta perustuu vuosittain kerättäviin tietoihin:
· Polttoainetiedot energiayhtiöiltä (GWh per laitos ja polttoainelaji)
· Kaukolämmön tuotantomäärät tuotantolaitoksittain
· Erillistuotannon, yhteistuotannon ja lämpökeskusten tuotanto
· Energiayhtiöiden välinen lämpökauppa
· Lämmön kulutustiedot kunnittain sektoreittain (asuminen, palvelut, teollisuus)
· (Tilastokeskuksen polttoaineluokitus ja päästökertoimet)
Laskentaan tarvittavat tiedot kerätään suoraan paikallisilta energiantuotantolaitoksilta (Fortum, Helen ja Vantaan Energia). 
Tuotannon päästöjen laskennassa sähkön ja lämmön yhteistuotannon päästöt jyvitetään hyödynjakomenetelmällä, jossa yhteistuotannosta saatava hyöty määritellään vertaamalla sitä sähkön ja lämmön erillistuotantoon. Hyöty perustuu polttoaine- ja päästösäästöihin suhteessa vaihtoehtoisiin tuotantomuotoihin. Menetelmän tavoitteena on kohdistaa päästöt sen mukaan, missä yhteistuotanto tuottaa suurimman energiatehokkuushyödyn. Koska lämmön erillistuotanto on energiankäytöltään tehokkaampaa kuin sähkön, yhteistuotannosta saatava hyöty kohdistuu suuremmassa määrin sähköntuotantoon. Sähköntuotannolle muodostuu siis korkeampi päästöintensiteetti, ja sähkölle kohdennetaan suhteellisesti suurempi osa kokonaispäästöistä. (vrt. energiamenetelmä, jossa päästöt jaetaan suoraan samassa suhteessa kuin tuotettu energiamäärä).  
Lämpökauppa: Jos kunnan alueelle ostetaan tai sieltä myydään lämpöä, se huomioidaan kaukolämmön päästöissä. Ostettu lämpö lisää kunnan kaukolämmön kulutukseen perustuvaa päästöä, myyty lämpö puolestaan vähentää kunnan omaa päästökuormaa.
Kaukolämmön kulutuksen kohdentamisessa käytetään 5-v. liukuvaa keskiarvoa, jolla tasataan kulutuksessa muuten näkyviä vuosittaisia lämmityskausien eroista johtuvia heilahteluja ja saadaan paremmin esille mm. polttoainejakaumissa (tai muita päästöjen vähentämistarkoituksessa) tehtäviä muutoksia. Ei siis käytetä laskentavuoden reaalitilannetta lämmön kulutuksessa suoraan vaan viimeisten viiden vuoden reaalikulutusten keskiarvoa. 

HSY:n kasvihuonekaasupäästölaskennassa sähkön päästöjen laskenta perustuu valtakunnalliseen sähkön tuotanto- ja kulutusrakenteeseen, jota tarkastellaan hyödynjakomenetelmällä. Kulutussähkön päästöt lasketaan valtakunnallisella sähkön päästökertoimella, joka kuvaa sähköntuotannon hiilidioksidiekvivalenttipäästöjä Suomessa yhden vuoden aikana hyödynjakomenetelmällä määritettynä, ja se muodostetaan yhdistämällä Tilastokeskuksen ja Energiateollisuuden tuottamat tiedot päästöistä, sekä HSY:n omaan laskentamalliin upotetut laskelmat ja keskiarvotarkastelut. Tuontisähkö on laskennassa päästötöntä. 

Kerroin lasketaan valtakunnallisen sähköntuotannon päästöjen ja sähkönkulutuksen perusteella jakamalla Suomen sähköntuotannon hyödynjakomenetelmällä lasketut päästöt kokonaiskulutuksella, pois lukien lämmityssähkön päästöt ja kulutus. 

Kertoimen laskennassa hyödynnetään Tilastokeskuksen energiatilastoa sähköntuotannon päästöistä hyödynjakomenetelmällä. Tilastot valmistuvat kahden vuoden viiveellä, joten laskennassa hyödynnetään myös Energiateollisuuden tuottamia tuoreempia, energiamenetelmään perustuvia vuosittaisia CO₂‑päästöarvioita. Nämä muunnetaan vuosittain hyödynjakomenetelmää vastaaviksi käyttämällä hyödynjaon ja energiamenetelmän päästöjen suhdetta edellisiltä vuosilta. CO₂ muutetaan CO₂-ekvivalenteiksi käyttämällä edellisten vuosien CO2-ekv/CO2 päästöjen suhdetta viiden vuoden keskiarvona. 

Näin saaduista sähkön tuotannon päästöistä sekä sähkön kokonaiskulutuksesta vähennetään lämmityssähkön päästöjen ja kulutuksen osuudet, jolloin jäljelle jää pelkkä kulutussähkö ja sen päästöt. Päästökerroin muodostetaan jakamalla nämä päästöt kulutuksella. Kertoimesta käytetään viiden vuoden liukuvaa keskiarvoa, jolla tasataan vuosien välistä heilahtelua. Tällä kulutussähkön valtakunnallisella päästökertoimella kerrotaan kunkin kunnan sähkönkulutus kulutussektoreittain jaoteltuna. Kulutussähköön eivät sisälly lämmityssähkö ja raideliikenteen käyttämä sähkö.  

Lämmityssähkölle on oma hieman muuta sähköä suurempi päästökerroin. Tämä on yleinen laskentaperiaate, joka johtuu siitä, että lämmityssähköä käytetään tyypillisesti eniten kylminä ajanjaksoina, kun energiantarve on suurimmillaan ja sähköntuotannossa joudutaan käyttämään enemmän varavoimaa, joka tyypillisesti tuotetaan päästöintensiivisemmillä polttoaineilla ja laitoksilla. Lämmityssähkön päästökerroin muuttuu samassa suhteessa kuin muun sähkön keskimääräinen päästökerroin. 
Käytetyt päästökertoimet on esitetty taulukossa 1.
Kaikki päästötön (ns. vihreä) sähkö on jo huomioitu sähkön valtakunnallisen päästökertoimen laskennassa, joten uudelleenhyvitykset sertifioidun päästöttömän sähkön käytöstä ovat ongelmallisia. Päästökerroin lasketaan huomioimalla kaikki Suomessa tuotettu ja kulutettu sähkö, myös päästötön. Jos näin lasketulla ominaispäästökertoimella määritetyn sähkönkulutuksen päästöistä tehdään erikseen vähennyksiä esim. vihreän sähkön käytöstä, tulee sama päästötön sähkö huomioiduksi kahteen kertaan. Jos vähennyksiä tehtäisiin suuressa määrin, se alkaisi vääristää sähkön päästökerrointa. 
	Vuosi 
	Suomen sähkönkulutuksen päästökerroin (hyödynjakomenetelmällä) [t/GWh]
	HSY laskennan sähkönkulutuksen päästökerroin, 5 vuoden keskiarvo [t/GWh]
	HSY laskennan sähkölämmityksen päästökerroin [t/GWh]

	1990
	170
	 
	400

	1991
	186
	 
	400

	1992
	136
	 
	400

	1993
	176
	 
	400

	1994
	252
	184
	400

	1995
	202
	190
	400

	1996
	287
	211
	400

	1997
	225
	229
	400

	1998
	173
	228
	400

	1999
	148
	207
	400

	2000
	146
	196
	400

	2001
	197
	178
	400

	2002
	216
	176
	400

	2003
	318
	205
	400

	2004
	263
	228
	400

	2005
	123
	224
	400

	2006
	248
	234
	413

	2007
	216
	234
	411

	2008
	158
	202
	365

	2009
	173
	184
	338

	2010
	217
	202
	361

	2011
	166
	186
	335

	2012
	102
	163
	301

	2013
	141
	160
	294

	2014
	113
	148
	275

	2015
	87
	122
	235

	2016
	98
	108
	211

	2017
	82
	104
	201

	2018
	103
	96
	185

	2019
	77
	89
	170

	2020
	58
	83
	159

	2021
	65
	77
	147

	2022
	61
	72
	138

	2023
	38
	60
	117

	2024
	21
	48
	99


Taulukko 1: Sähkön päästökertoimet
Kulutussähkön päästöt on tulosaineistossa jaoteltu kolmeen luokkaan: Asuminen ja maatalous, Palvelut ja rakentaminen sekä Teollisuus. 
· Asuminen ja maatalous luokka kattaa sähkönkulutustilaston luokat Asunnot (sis. asunnot, loma-asunnot ja maatila-asunnot), Asuinkiinteistöt (sis. esim. ulkovalaistus, saunat, hissit, autopaikat) ja Maataloustuotanto (sis. esim. kasvihuoneet, eläintuotantotilat)
· Palvelut ja rakentaminen kattaa luokat Yhdyskuntahuolto (sis. sähkö-, kaasu-, lämpö- vesi- ja jätehuolto), Rakentaminen (rakennustyömaiden sähkönkäyttö), Palvelut (sis. liike-elämä ja yksityiset sekä julkiset palvelut), Tie- ja katuvalaistus
· Teollisuus kattaa luokat Teollisuus (sis. kaivostoiminta ja teollinen tuotteiden valmistus) ja Sähkökattilat (vain energiantuotantolaitosten sähkökattilat, ei taloyhtiöiden. Poikkeuksena Vantaan tilastossa sähkökattilat ovat osana yhdyskuntahuoltoa.)

HSY:n kasvihuonekaasupäästölaskennassa erillislämmityksellä tarkoitetaan rakennusten lämmitystä, joka ei ole kaukolämmön piirissä ja joka perustuu sähkölämmitykseen, maalämpöön tai öljylämmitykseen. Erillislämmityksen päästöt lasketaan rakennuskantatietojen ja lämmitystapakohtaisten oletusenergiankulutusten perusteella. Lämmityskausien eroista johtuvaa vaihtelua tasoitetaan lämmitystarvekorjauksella. 
Laskennan lähtökohtana ovat kunnittaiset lämmitystapakohtaiset kerrosalat, jotka saadaan Tilastokeskuksen Rakennukset ja kesämökit-tilastosta. Vuosina 2021–2022 Helsingin osalta käytettiin kaupungin omaa rakennustietotilastoa, mutta tämän jälkeen on linjattu, että kaikille kunnille käytetään yhtenäistä Tilastokeskuksen tilastoa, jotta kuntien välinen vertailtavuus säilyy. 
Energiankulutus lasketaan lämmitystavoittain käyttäen vakioituja ominaiskulutus- ja muita teknisiä oletuksia:
· Sähkölämmitys: 125 kWh/rakennus‑m²/vuosi
· Öljylämmitys: 170 kWh/rakennus‑m²/vuosi
· Öljylämmitysjärjestelmän hyötysuhde: 0,78
· Maalämpö: lämmitystarve vastaa sähkölämmitystä, mutta sähköntarve lasketaan lämpöpumpun vuosihyötysuhteella (COP = 3)
· Lämpimän käyttöveden osuus rakennusten lämmönkulutuksesta: 35 %
Öljylämmitettyjen rakennusten osalta on vuosittaisen rakennuskantatiedon sijaan käytetty tasaisen vähenemän oletusta, jossa öljylämmitettyjen rakennusten kerrosalan on laskennallisesti oletettu vähenevän vuodesta 2005 alkaen vuosittain 2,4 prosenttia. Tasaisen vähenemän oletus on otettu käyttöön, koska aiemmin käytettävissä olleet vuosittaiset rakennuskantatilastot eivät ole kuvanneet öljylämmityksen vähenemistä ajantasaisesti, vaan tilastotieto on laahannut jäljessä todellisesta kehityksestä. Vuodesta 2025 eteenpäin laskennassa siirrytään takaisin suoraan Tilastokeskuksen rakennuskantatietojen käyttöön, koska tilastoitu öljylämmityksen väheneminen on ollut nopeampaa kuin 2,4 %:n tasainen oletus kaikissa pk-seudun kunnissa Vantaata lukuun ottamatta. 
Päästölaskenta tehdään kertomalla lämmitystapakohtainen energiankulutus vastaavalla päästökertoimella. Sähkölämmityksen ja maalämmön laskennassa käytetään lämmityssähkölle määritettyä päästökerrointa, joka on korkeampi kuin muun kulutussähkön kerroin ja joka muuttuu vuosittain samassa suhteessa kuin valtakunnallinen sähkön päästökerroin (ks. myös kohta kulutussähkö). Öljylämmityksen päästöt lasketaan kevyen polttoöljyn päästökertoimella, joka päivitetään vuosittain Tilastokeskuksen polttoaineluokituksen mukaisesti.
Koska lämmityksen todellinen energiankulutus vaihtelee vuosittain sään mukaan, erillislämmityksen laskennassa käytetään lämmitystarvekorjausta. Lämmitystarvekorjaus perustuu vuosittaiseen lämmitystarvelukuun, jota verrataan keskimääräiseen lämmitystarpeeseen. Tätä korjausta käytetään arvioitaessa yksittäisen vuoden todellista energiankulutusta; lämmitystarpeella korjatusta kulutuksesta muodostetaan edelleen viiden vuoden liukuva keskiarvo, jonka perusteella kasvihuonekaasupäästöt lopulta lasketaan. Näin varmistetaan, että päästökehitys ei vääristy yksittäisten poikkeuksellisen kylmien tai lämpimien vuosien vuoksi. 

HSY:n tieliikenteen päästölaskenta perustuu ensisijaisesti suoritepohjaiseen lähestymistapaan, jossa päästöt kohdistetaan kunnille sen mukaan, missä liikenne todellisuudessa tapahtuu, ei esim. autojen rekisteröintimääriin. Tämä on GPC-standardin mukainen laskentatapa. Lähtötietona käytetään aiemmin VTT:n tuottamaa tieliikenteen päästödataa (LIPASTO/LIISA), joka on sisältänyt ajoneuvoryhmä- ja käyttövoimakohtaiset päästöt [CO2-ekv], energiankulutukset [TJ] ja suoritteet [Mkm] (henkilöautot, pakettiautot, linja-autot, kuorma-autot ja moottoripyörät käyttövoimaluokittain [bensa, diesel, sähkö, kaasu jne]). Vuoden 2024 laskennassa siirryttiin väliaikaiseen menetelmään, jossa valtakunnalliset päästöt jyvitettiin kunnittain edellisten vuosien jakaumien mukaan, koska alueellista dataa ei ollut saatavilla tiedontuotannon siirtyessä Tilastokeskukselta Suomen ympäristökeskukselle.
VTT:n tieliikenteen päästölaskentadatassa ainoa paikkakuntakohtaisesti mitattu lähtötieto on maantiesuorite, joka saadaan automaattisista liikennelaskennoista. Lisäksi käytetään katusuoritetta, jota arvioidaan valtakunnallisista tiedoista. Poikkeuksena pääkaupunkiseudulla katusuoritteen tarkkuutta on parannettu Helsinki–Espoo–Vantaa akselin liikennelaskentojen tiedoilla. Katusuoritetta jyvitetään kunnille edellä mainittujen lisäksi mm. asukasluvun ja katutyyppikohtaisten arvioiden perusteella. Lisäksi käytetään tietoa ajoneuvokannasta, polttoaineiden kulutuksesta ja niiden ominaisuuksista. Valtakunnallinen kulutustieto jyvitetään kunnille suoritteiden ja mallinnettujen kulutusarvojen perusteella. Näistä tiedoista johdetaan kunnittaiset tieliikenteen päästöt. Kyseessä on laskentajärjestelmän antama laskennallinen tulos, joten tarkkuustaso ei yllä esim. yksittäisten katu- tai kortteliosuuksien tarkasteluun. Myöskään paikallisliikenteen osuutta muusta liikenteestä ei voida erotella, koska VTT:n käyttämä automaattisen liikennelaskennan aineisto ei sisällä tähän tarvittavaa tietoa. 
HSY:n laskennassa tieliikenteen päästöihin tehdään linja-autoliikenteen osalta hyvityksiä muuta maata suuremman päästöttömän liikenteen osuuden perusteella. Pk-seudulla sähköisen liikenteen osuus autokannasta on muuta maata suurempi (HSL:n linja-autokanta on VTT:n päästöinventaariota selvästi puhtaampaa päästömielessä). Hyvitys lasketaan HSL:n paikallisliikenteen linja-autojen ajosuorite- ja käyttövoimatietojen perusteella: 
Laskennassa käytetään kaupunkien sisäisen bussiliikenteen kuntakohtaisia suoritetietoja ja lisäksi seutuliikenteen kilometrit jyvitetään niille kunnille, joissa ko. linjoja ajetaan. Datasta saadaan erikseen pk-seudun sähköisen linja-autoliikenteen suoriteosuus ja biopolttoaineilla ajetun suoritteen osuus, joiden perusteella lasketaan ns. päästöttömät suoritteet (km). VTT:n laskemiin linja-autoliikenteen päästöihin tehdään näiden päästöttömien suoritteiden suuruinen päästövähennys. Vähennettävä päästöosuus saadaan kertomalla päästötön suoriteosuus vuosittaisella bussiliikenteen ominaispäästökertoimella, joka saadaan VTT:n päästödatasta kunnittain (päästöt/km).
Tieliikenteen päästölaskenta on kehitysvaiheessa ja tulee muuttumaan vuonna 2027. 

Laivaliikenteen päästötiedot saadaan Helsingin satamalta. Päästöihin sisältyvät sataman ja sen lähialueen laivaliikenteestä syntyvät päästöt ja satamatoimintojen päästöt (työkoneet ja kumipyöräliikenne). Laivojen reittiliikenteen päästöt eivät sisälly kuntatason laskentaan. HSY:n laskennassa päästöt jyvitetään matkustaja- ja rahtiliikenteelle eri alustyyppien satamakäyntien määrän perusteella. Lisäksi 20 prosenttia matkustaja-alusten päästöosuudesta jyvitetään teollisuudelle (rahti), koska myös siihen sisältyy rahtiliikennettä. 
Veneliikenteen päästöt lasketaan Traficomin venerekisterin tietojen ja oletuskulutusten perusteella. Rekisteristä saadaan kaikkien käytössä olevien veneiden tekniset tiedot kunnittain. Laskennassa käytetään tietoa venetyypistä, moottorityypistä, tehosta, käyttövoimasta ja käyttötarkoituksesta. Kullekin vene- ja moottorityypille on omat oletuskäyttöajat. Tehon ja käyttöajan perusteella lasketaan polttoaineen- ja energiankulutukset polttoaine- ja osin moottorityyppikohtaisilla oletusarvoilla. Polttoaineenkulutuksen ja Tilastokeskuksen polttoaineluokituksen päästökertoimien avulla lasketaan kasvihuonekaasupäästöt. Laskennassa käytetyt oletukset on esitetty taulukossa 2 huviveneille ja taulukossa 3 ammattiveneille.
Helsingin osalta veneliikenteen päästöihin on lisätty erikseen Suomenlinnan lauttojen päästöt. Lautat eivät ole mukana sataman päästöissä, eivätkä näy venerekisterissä, koska ne on rekisteröity aluksina. Tieto polttoaineenkulutuksesta saadaan HSL:ltä.
	Oletukset / Huviveneet
	

	- Tyhjä tai muu käyttövoima -> Bensiini
	

	- Sähkömoottoriset poistettu
	

	- Tehonkäyttö kaikilla 50 %
	

	- Käyttöaika alle 20 hv 15 tuntia/a
	

	- Käyttöaika yli 20 hv 21 tuntia/a
	

	- Kulutus bensiini alle 20 hv 392 g/kWh
	

	- Kulutus bensiini 260 g/kWh
	

	- Ei moottorityyppiä -> Perämoottori
	

	- Ei käyttötarkoitusta -> Huvivene
	

	- Kulutus diesel 220 g/kWh
	

	- Bensiinin energiasisältö 41,8 MJ/kg
	

	- Dieselin ja polttoöljyn energiasisältö 42,8 MJ/kg
	

	- Alle 20 hv bensiinikoneet 2-tahtisia
	

	
	

	
	

	Venetyyppi
	Käyttöaika (h/a/vene)

	Perämoottoriveneet, alle 20 hv
	15

	Perämoottoriveneet, yli 20 hv
	21

	Sisäperämoottoriveneet
	18,5

	Sisämoottoriveneet
	50

	Vesisuihkumoottoriv.
	26

	Purjeveneet (moott.)
	10

	Moottoripurjehtijat
	65


Taulukko 2: Huviveneiden päästöjen laskennassa käytetyt oletukset.

	Ammattiveneet
	Kulutus kWh/a/vene

	Teho <50
	6 697

	Teho 50-100
	16 744

	Teho 100-200
	56 928

	Teho >200
	786 945


Taulukko 3: Ammattiveneiden päästölaskennassa käytetyt oletukset

[bookmark: _Toc222835462]Raideliikenne
Pääkaupunkiseudun lähijunaliikenteen sähkönkulutustieto saadaan Tilastokeskukselta. Sähkönkulutus jyvitetään kunnille asukaslukujen perusteella. Metron ja ratikan vuosittainen sähkönkulutus kunnittain saadaan Helsingin kaupunkiliikenne Oy:ltä. 
Raideliikenteen käyttämän sähkön päästöt lasketaan kulutussähkön päästökertoimella.  

[bookmark: _Toc222835463]Teollisuus ja työkoneet
Teollisuuden ja työkoneiden päästöjen laskenta kattaa teollisen toiminnan (poislukien kaukolämmön tuotanto) sekä bensiinikäyttöisten työkoneiden käytöstä syntyvät päästöt. Teollisuuden sähkönkulutuksen, kaukolämmön ja muun lämmityksen päästöt eivät sisälly tähän luokkaan, vaan ne raportoidaan erikseen omissa päästöluokissaan. Teollisesta toiminnasta syntyvät kasvihuonekaasupäästöt lasketaan teollisuuden paikallisen polttoaineiden käytön perusteella ja työkoneiden päästöt TYKO-tietokannan tietojen perusteella.
Teollisuuden polttoaineiden kulutustiedot saadaan ympäristönsuojelun tietojärjestelmä YLVAsta. Vantaan alueella toimivien teollisuuden lämpölaitosten tiedot kerätään erikseen ja sisällytetään teollisuuden päästölaskentaan. Yrityskohtaiset aineistot tarkistetaan sekä yhteensovitetaan YLVA-aineiston ja muiden laskennassa käytettyjen aineistojen kanssa päällekkäisyyksien välttämiseksi (mm. kaukolämmöntuotanto, satamatoiminnot), jotta tarkastelu kattaa ainoastaan varsinaisen teollisen toiminnan. 
Teollisuuden kevyen polttoöljyn käyttö arvioidaan Tilastokeskuksesta saatavien kunnittaisten kevyen polttoöljyn myyntivolyymien perusteella. Vuotuisesta öljyn myyntimäärästä vähennetään öljylämmityksen, energiantuotannon, laivaliikenteen ja edellä mainituissa aineistoissa huomioitu teollisuuden kevyen polttoöljyn kulutus. Jäljelle jäävä osuus tulkitaan teollisuuden polttoaineenkulutukseksi ja sisällytetään teollisuuden päästölaskentaan.
Työkoneiden valtakunnalliset polttoaineiden kulutustiedot saadaan TYKO työkoneiden päästöjen ja energiankulutuksen laskentamallista. Valtakunnalliset päästöt jyvitetään kunnille väkilukujen perusteella. Laskennassa on mukana työkoneita, joiden päästöjä voidaan ajatella voitavan jyvittää väkiluvun perusteella: kotikäytössä olevia tyypillisiä työkoneita, sekä joitakin etupäässä palveluiden ja pienteollisuuden käyttämiä laitteita, jotka ovat riippuvaisia palveltavien ihmisten lukumäärästä (mm. trukit, siirrettävät bensiinikäyttöiset työkoneet, mönkijät, ruohonleikkurit).
Työkoneiden päästöjä sisältyy osittain myös muiden sektoreiden, erityisesti teollisuuden, päästölukuihin. Tämä johtuu siitä, että päästöt lasketaan polttoaineen kulutuksen perusteella, jolloin työkoneiden käyttämän polttoaineen osuutta ei voida erottaa toimialakohtaisista kulutustiedoista. Tästä syystä päästösektorin nimenä on laskennan tuloksissa Teollisuus ja työkoneet. 

[bookmark: _Toc222835464]Jätteiden käsittely 
Jätteiden käsittelyn kasvihuonekaasupäästöt lasketaan HSY:n oman energiatase- ja khk‑päästölaskennan yhteydessä. Laskenta perustuu tietoihin kaatopaikkojen hajapäästöistä, biojätteen määristä, jätevedenpuhdistuksen prosessipäästöistä sekä kompostoitavan lietteen määristä, jotka saadaan HSY:n asiantuntijoilta. Lisäksi jätevedenpuhdistuksen yhteydessä tapahtuvan voimantuotannon fossiilisperäiset päästöt sisällytetään jätteiden käsittelyn päästöihin. Kompostoinnin päästöt lasketaan erikseen kuntatason kasvihuonekaasu‐ ja energiatasemalli KASVENERilla. Jätteidenkäsittelyn päästöt jyvitetään kaupungeille asukasluvun perusteella. 
Jätteen polton päästöt eivät sisälly jätteiden käsittelyn päästöihin, vaan ne raportoidaan osana kaukolämmön päästöjä, koska jätevoimala tuottaa lämpöä kaukolämpöverkkoon.
 
[bookmark: _Toc222835465]Maatalous
Maatalouden kasvihuonekaasupäästöt lasketaan hyödyntämällä Luonnonvarakeskuksen tilastoja ja kuntatason kasvihuonekaasu‐ ja energiatasemalli KASVENERia. Luonnonvarakeskuksen tilastosta saadaan tietoa käytössä olevan maatalousmaan pinta-aloista viljelykasveittain ja kunnittain, sekä tietoa tuotantoeläimistä. Kotieläintietoja ei ole kaikilta osin saatavilla viimeisimmille vuosille, jolloin käytetään mahdollisuuksien mukaan saatavilla olevia kuntakohtaisia tietoja. Maatalousmaan pinta-alat otetaan edellisen vuoden tilastoista tilastojen viiveen vuoksi. Suopeltojen osuudeksi on oletettu 15 % viljelyalasta, arviota täsmennetään vuoden 2026 aikana. Varsinaiset päästöt lasketaan KASVENER-mallilla. 
Helsingin seudun ympäristöpalvelut -kuntayhtymä 
PL 100, 00066 HSY, Y-2274241-9, www.hsy.fi

